Source: https://podnikam.sk/sprostredkovatel-zivotneho-a-nezivotneho-poistenia-a-registracia-dph/
Timestamp: 2020-08-15 10:36:08+00:00
Document Index: 10469159

Matched Legal Cases: ['§ 4', '§ 4', '§ 3', '§ 4', '§ 28', '§ 36', '§ 40', '§ 42', '§ 37', '§ 39', '§ 37']

Sprostredkovateľ životného a neživotného poistenia a registrácia DPH | Podnikam.sk '); document.write(''); }
Sprostredkovateľ životného a neživotného poistenia a registrácia DPH
19. augusta 2011 Tlačiť
Otázka: „Od 01.02.2011 podnikám podľa osobitných predpisov ako sprostredkovateľ životného a neživotného poistenia. Som povinný sledovať výšku svojich príjmov a po prekročení zákonom stanovenej výšky príjmov registrovať sa pre DPH? Aká je hranica príjmov pre povinnú zákonnú registráciu DPH?“
Registračnú povinnosť zdaniteľných osôb, ktoré majú v tuzemsku sídlo, miesto podnikania, prevádzkareň alebo bydlisko upravuje ustanovenie § 4 zákona č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“).
V zmysle § 4 ods. 1 zákona o DPH zdaniteľná osoba, ktorá má sídlo, miesto podnikania alebo prevádzkareň v tuzemsku, a ak nemá takéto miesto, ale má bydlisko v tuzemsku alebo sa v tuzemsku obvykle zdržiava, a ktorá dosiahla za najviac 12 predchádzajúcich po sebe nasledujúcich kalendárnych mesiacov obrat 49 790 eur, je povinná podať daňovému úradu žiadosť o registráciu pre daň. Zdaniteľná osoba je povinná podať žiadosť o registráciu pre daň do 20. dňa kalendárneho mesiaca nasledujúceho po mesiaci, v ktorom dosiahla obrat podľa prvej vety.
Za zdaniteľnú osobu sa podľa § 3 zákona o DPH považuje každá osoba, ktorá vykonáva nezávisle akúkoľvek ekonomickú činnosť, bez ohľadu na účel alebo výsledky činnosti.
Ekonomickou činnosťou sa rozumie každá činnosť z ktorej sa dosahuje príjem
Ekonomickou činnosťou, t.j. podnikaním sa rozumie každá činnosť, z ktorej sa dosahuje príjem a ktorá zahŕňa činnosť výrobcov, obchodníkov a dodávateľov služieb vrátane ťažobnej, stavebnej a poľnohospodárskej činnosti, činnosť vykonávanú ako slobodné povolanie podľa osobitných predpisov, duševnú tvorivú činnosť a športovú činnosť. Za podnikanie sa považuje aj využívanie hmotného majetku a nehmotného majetku na účel dosahovania príjmu z tohto majetku.
V ustanovení § 4 ods. 9 zákona o DPH sa uvádza, že obratom sa rozumejú výnosy (príjmy) bez dane z dodávaných tovarov a služieb v tuzemsku okrem výnosov (príjmov) z tovarov a služieb, ktoré sú oslobodené od dane podľa § 28 až § 36 a podľa § 40 až § 42.
Výnosy (príjmy) z poisťovacích služieb, ktoré sú oslobodené od dane podľa § 37, a finančných služieb, ktoré sú oslobodené od dane podľa § 39, sa nezahŕňajú do obratu, ak tieto služby sú poskytované pri dodaní tovaru alebo služby ako doplnkové služby. Do obratu sa nezahŕňajú výnosy (príjmy) z príležitostne predaného hmotného majetku okrem zásob a výnosy (príjmy) z príležitostne predaného nehmotného majetku.
Poisťovacie služby upravuje ustanovenie § 37 zákona o DPH. V zmysle citovaného ustanovenia oslobodená od dane je poisťovacia a zaisťovacia činnosť vrátane sprostredkovania poistenia a zaistenia. Vaše príjmy zo služieb sprostredkovania poistenia sa zahŕňajú do obratu pre účely DPH. Do obratu by sa nezahrnuli v prípade, ak by boli poskytované pri dodaní tovaru alebo služby ako doplnkové služby, čo nie je váš prípad.
V prípade, že vaše príjmy zo služieb sprostredkovania poistenia za najviac 12 predchádzajúcich po sebe nasledujúcich kalendárnych mesiacov presiahnu sumu 49 790 eur, ste povinný podať daňovému úradu žiadosť o registráciu pre daň. Lehota na podanie tejto žiadosti je do 20. dňa kalendárneho mesiaca nasledujúceho po mesiaci, v ktorom ste presiahli stanovený obrat.